Ras- en maskersage: eNCA kap terug na EFF | Maroela Media
eNCA sê sy joernalis wat deur die EFF van rasseprofilering beskuldig word, het geen slegte bedoeling gehad nie en dat die manier waarop die joernalis en eNCA deur hierdie voorval waargeneem word, onregverdig en nie 'n ware weerspieëling van die joernalis of kanaal is nie.
Die EFF het Donderdag vir eNCA-joernalis Lindsay Dentlinger daarvan beskuldig dat sy tydens haar dekking van die begrotingsrede buite die parlement slegs vir swart parlementslede gevra het om maskers te dra toe onderhoude met hulle vir die nuuskanaal gevoer is.
Volgens die EFF is onderhoude met VF Plus-leier Pieter Groenewald en DA-leier John Steenhuisen gevoer sonder dat hulle maskers aangehad het of dat hul gevra is om maskers te dra. Sy het egter hierna glo vir swart parlementslede gesê om hul maskers op te sit voor sy onderhoude met hulle gevoer het.
Die EFF beskuldig eNCA verder daarvan dat hy die "propaganda-arm van witmonopoliekapitaal" is en versoek dat die nuuskanaal geboikot word.
eNCA het laat Donderdagaand in 'n verklaring gesê hy verstaan hoe sekere foto's en beeldmateriaal wat op sosiale media gedeel is dit kon laat lyk of Dentlinger inkonsekwente gedrag toegepas het rakende Covid-19-protokolle.
eNCA se bestuur het met Dentlinger vergader na die voorval en tot die gevolgtrekking gekom dat haar optrede nie rasgemotiveerd of kwaadwillig was nie.
"In 'n intense regstreekse uitsaaiomgewing soos tydens dekking van die begrotingsrede is ons joernaliste onder druk om aan sekere vereistes te voldoen terwyl hulle billike, akkurate en gebalanseerde nuus lewer," het John Bailey, besturende redakteur van eNCA, gesê.
"Die joernalis moes terselfdertyd regstreeks op die lug wees, instruksies van die vervaardiger via haar gehoorstuk neem en het ongelukkig nie gevra dat van die persone met wie sy onderhoude gevoer het maskers dra nie. Kritiek tot so 'n mate wat gemik is op 'n joernalis onder hierdie omstandighede, is onregverdig en jammer. Opmerkings en sommige video-inhoud wat tans gedeel word, is kwaadwillig misleidend."
Norman Munzhelele, besturende direkteur van eNCA, het gesê nadat hulle die situasie noukeurig ontleed het, verstaan hulle dat, ongeag die druk van die regstreekse TV-omgewing, sulke onbeplande gebeure kan voorkom.
"Ons het bevind dat daar geen kwaadwillige bedoeling van die joernalis se kant was nie. Ons het verder bevind dat die manier waarop die joernalis en eNCA deur hierdie voorval waargeneem word, onregverdig is en nie 'n ware weerspieëling van die joernalis of ons kanaal is nie."
Dentlinger het meer as 21 jaar se ondervinding as joernalis en werk al die afgelope nege jaar vir eNCA.